ચાલુ સાલ ચોમાસાની સીઝનમાં પડેલા અપૂરતા વરસાદના કારણે શહેરની જળ જરૂરીયાત સંતોષતા જળાશયોમાં સંતોષકારક પાણીની આવક થવા પામી નથી ઉનાળો આકરો રહે તે વાત નિશ્ચીત છે. ત્યારે ‘અબતક’ દ્વારા રાજકોટની વર્તમાન અને ભવિષ્યની પાણીની સ્થિતિનો તાગ મેળવવા માટે શહેરના તમામ ૧૮ વોર્ડમાં ગ્રાઉન્ડ ઝીરો રિપોટીંગ હાથ ધરવામાં આવ્યું હતુ. રાજયના અન્ય શહેરોની સરખામણીએ રાજકોટમાં પાણીની સ્થિતિ ખૂબજ સારી છે. શહેરીજનોને નિયમિત પાણી આપવા શાસકો પણ મકકમ છે. છતા હજી વિતરણ વ્યવસ્થા તથા ભૂતીયાનળ જોડાણ દૂર કરવા જેવી અનેક કામગીરી કરવાની તાતી જરૂરીયાત છે બીજી તરફ શહેરીજનોએ પણ પાણીને પારસમણી સમજી તેનો કરકસર યુકત ઉપયોગ કરવો જોઈએ.